Пералічваць паслужны спіс Міхаіла Уладзіміравіча можна доўга. Быў ён у свой час міністрам жыллёва-камунальнай гаспадаркі БССР, памочнікам Прэзідэнта па асобых даручэннях па г. Мінску, кіраўніком Адміністрацыі Прэзідэнта Рэспублікі Беларусь, Прэзідэнтам Нацыянальнай Акадэміі навук Беларусі, Прэзідыум якой, дарэчы, узначальвае па сённяшні дзень. Ён з’яўляецца старшынёй Назіральнага Савета Парка высокіх тэхналогій, кіраўніком дзяржаўнай комплекснай прыкладной навукова-даследчай праграмы “Нацыянальная бяспека Рэспублікі Беларусь” і намеснікам старшыні Камітэта па дзяржаўных прэміях краіны. А яшчэ Міхаіл Уладзіміравіч — адзін з тых, хто разглядае кандыдатуры для прызначэння стыпендый Прэзідэнта таленавітай беларускай моладзі. Неаднаразова М.У. Мясніковіч атрымліваў Падзякі ад Прэзідэнта краіны, з’яўляецца кавалерам ордэна Айчыны трэцяй ступені. І сярод шматлікіх узнагарод з годнасцю і асаблівай цеплынёй і пашанай нясе званне ганаровага грамадзяніна Нясвіжа.